Katrienkie is ’n belangrike selfhelpgids – nie net oor die bydrae tot die bewusmaking van kindermolestering nie, maar ook oor die praktiese raad wat hierin opgeneem is. Wanneer jy seksueel misbruik is, moet jy leer hoe om met dié verskriklike letsel saam te leef, want heeltemal oorkom, dít kan jy klaarblyklik nie.
Wat Katrienkie laat uitstaan, is die insig in die gedagtewêreld van die seksueel mishandelde kind, en ook in die psige van dié kind as volwassene.
Katrienkie was maar nege jaar oud toe sy die slagoffer van ’n pedofiel geword het. Vakansies het hy haar as kinderprostituut in die hawe uitverhuur.
Katrienkie vertel van die “hulp” wat sy as senior leerling ontvang het. ’n Pastorale sielkundige, byvoorbeeld, het voor die hele skool gebid dat “die demone” die kind sal verlaat. Katrienkie het egter met God geworstel: ’n Man het haar misbruik en God is ’n man, het sy gereken.
Dit is vandag steeds ’n hartverskeurende feit dat baie ouers oë toeknyp: Dit gebeur nie met ons kind nie, want ons wil dit nie weet nie. Kort nadat Katrienkie se ouers van hul dogter se trauma uitgevind het, het hulle by die oortreder gaan braai! Ontkenning maak die trauma soveel erger.